ГуфIэгъуэ зэхуэс
Зи ныбжь хэкIуэта, Хэку зауэшхуэм и гугъуехьхэр зыгъэва нэхъыжьыфIхэм зымащIэкIэ нэхъ мыхъуми уегуэпэкIыныр, абыхэм я гукъыдэжыр къэпIэтыныр, дэрэжэгъуэ ептыныр уасэ зимыIэщ. ТекIуэныгъэм и махуэшхуэр щагъэлъапIэм хиубыдэу, ЦIыхубзхэм я Налшык къалэ советымрэ къалащхьэм и Пенсионерхэм я зэгухьэныгъэмрэ «Къэббалъкътхылъ» социальнэ-щэнхабзэ центрым щызэхуашэсащ мамырыгъэм зи гъащIэр щIэзыта зауэлIхэм я щхьэгъусэ, тылым щылэжьа зи ныбжь хэкIуэта цIыхубз гупышхуэ.
— ТекIуэныгъэм и махуэшхуэр дэтхэнэми дэрэжэгъуэ къезытщ. Сыт хуэдэ гугъуехьми фыкъызэфIимыгъащIэу фыкъекIуэкIа-щи, иджыри узыншэу куэдрэ фытхуэпсэуну, илъэсищэ жьыщхьэ махуэр фхуэдгъэлъэпIэну си гуапэщ, — захуигъэзащ Iуэхугъуэ гуапэм кърагъэблэгъахэм ЦIыхубзхэм я Налшык къалэ советым и гуащэ Дыджэш Лидэ.
ЗэIущIэм кърихьэлIащ ЦIыхубзхэм я Налшык къалэ советымрэ къалащхьэм и Пенсионерхэм я зэгухьэныгъэмрэ къыхалъхьэ жэрдэмхэр сыт щыгъуи ядэзыIыгъ, Iуэхугъуэхэр ирагъэкIуэкIынымкIэ защIэзыгъакъуэ КъБР-м и Iэтащхьэм и чэнджэщэгъу Уянаевэ Аминат.
— Сэри сащыщщ Хэку зауэшхуэм и гугъуехьхэр зылъэIэса унагъуэм къыхэкIахэм. Нобэрей ди хуитыныгъэмрэ мамырыгъэмрэ я псэ емыблэжу къытхуэзыхьа ди нэхъыжьыфIхэм фIыщIэ, пщIэ лей яхуэфащэщ, — яжриIащ абы Iэнэ берычэтым етIысэкIа, гуфIэгъуэм зэщIиIэтэ нэхъыжьхэм.
Сыт щыгъуи хуэдэу, кърагъэблэгъахэм я гукъыдэжыр къиIэтащ, я гукъэкIыжхэм хэзышэ, зэхахыну зыхуей уэрэдхэмкIэ егуэпащ КъБР-м щIыхь зиIэ и артисткэ Даур Иринэ. ГуапагъэкIэ я гумрэ я псэмрэ гъэнщIауэ, къызэгъэпэщакIуэхэм къабгъэдэкI тыгъэхэмрэ удз гъэгъахэмрэ я гукъыдэжыр къиIэтауэ зэбгрыкIыжащ зи нэгу зезыгъэужьа, зызыгъэпсэхуа цIыхубз нэхъыжьыфIхэр.
Налшык къалэ, Кэнжэ, Хьэсэней, Вольнэ Аул, Белэ Речкэ щыщу тылым щылэжьа цIыхубзхэм я зэхыхьэр щIэщыгъуэу, гъэщIэгъуэну зэрекIуэкIар я фIыгъэщ сыт щыгъуи мылъкукIэ закъыщIэзыгъакъуэ спонсорхэм. Бзылъхугъэр, псом хуэмыдэу зи ныбжь хэкIуэтар, унагъуэ Iуэхум къыдэхуэу зи щхьэм хунэмысыр, насыпыфIэу щытын папщIэ гулъытэ мащIэми мыхьэнэшхуэ иIэщ. Ар къагуроIуэ икIи гуапагъэ зыпылъ Iуэхугъуэхэр ирагъэкIуэкIын папщIэ я зэмани къаруи еблэжыркъым къызэгъэпэщакIуэхэу Дыджэш Лидэ, абы и къуэдзэ Къардэн Эммэ, «Къэббалъкътхылъ» IуэхущIапIэм и унафэщI Джатэжь Розэ сымэ.
УАРДЭ Жантинэ.
Сурэтыр Холлаевэ Любэ трихащ.
